text: Sílvia de Lamo analitzant amb l'ordinador la composició química d'un insecte ELOI TOST / ACN
  Un equip de la Universitat Rovira i Virgili (URV) investiga maneres per introduir els insectes en la nostra dieta. Es tracta d'uns animals amb un alt contingut en proteïnes que podrien servir com a complement alimentari. Els productes que ja hi ha al mercat principalment estan destinats a esportistes d'elit però la voluntat és estendre'ls a tota la població. Una de les claus és que en els aliments no es percebi la presència dels insectes, ja que causen repulsió a molta gent. Per aquesta raó els cucs i els escarabats es converteixen en pols, que es combina amb altres ingredients per crear una massa que mitjançant una impressora 3D permet transformar-ho, per exemple, en una galeta. La intenció és crear una empresa d'aquí un parell d'anys i comercialitzar els aliments.
  Sílvia De Lamo és la professora agregada al departament d'enginyeria química que lidera la investigació. Forma part del grup de recerca Food, Innovation & Engineering, integrat per set persones. En la línia d'alimentació amb insectes són ella i dos estudiants més. A un dels laboratoris de l'Escola Tècnica Superior d'Enginyeria Química (ETSEQ) del Campus Sescelades de Tarragona tenen una petita granja. Separats en calaixos hi ha els animals, amb els quals experimenten.
  Aparell amb el qual es determina la composició química d'un insecte (E.TOST / ACN):
  La via de l'autentificació i certificació dels aliments és una de les que esperen obtenir un rendiment econòmic en el futur. La intenció a uns dos anys vista, quan hagin acabat la recerca, és crear una empresa 'spin-off' de la URV. En aquest tipus d'iniciatives la universitat hi aporta una inversió per crear-la i es queda amb un percentatge del valor, mentre que l'altra part l'aporten els investigadors que la impulsen. "Tenir finançament públic ens ajuda a generar recursos per poder-les fer, però també hi hem de posar diners nosaltres", remarca De Lamo. Si el projecte tira endavant, a la investigadora també li agradaria tenir una vessant sobre el disseny de producte per poder-los crear i comercialitzar.